Bult (Landkreis Rodenborg)
Bult () is en lütten Oort in de Gemeen Scheeßl in’n Landkreis Rodenborg, Neddersassen. Binnen de Gemeen Scheeßl höört de Oort to de polietsche Oortschop Westerholt.

Geografie 

De Oort liggt in’n Westen von de Lümbörger Heid an’n Rand von dat Bultmoor. Dat Water ut dat Rebeed flütt över Gravens un lüttjere Beken na’n Alpershusener Möhlenbeek hen af.

De Naveröörd sünd Wittkopsbossel in’n Noorden, Westeresch in’n Noordoosten, Jeersdörp un Scheeßl in’n Süüdoosten, Westerholt un Borchel in’n Süüdwesten un Hetzweeg un Abbendörp in’n Noordwesten.

Historie

Verwaltungsgeschicht 

In de Franzosentied von 1810 bet 1814 hett de Oort to de Mairie Jeem in’n Kanton Rodenborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Amtsvaagdie Scheeßl in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n ne’en un grötteren Landkreis Rodenborg tohoopgahn is.

De Oort höört al von öllers bi de Buurschop un later de Gemeen Westerholt mit bi, de an’n 1. März 1974 mit de Gemeenreform in Neddersassen Deel von de Gemeen Scheeßl worrn is. Sietdem billt Westerholt en Oortschop binnen de Gemeen.

Inwahnertall

Religion 

Bult is evangeelsch-luthersch präägt un höört to dat Kaspel von de Lucas-Kark in Scheeßl.

För de Kathoolschen is de Corpus-Christi-Kark in Rodenborg tostännig.

Weertschop un Infrastruktur 

För Bult is de freewillige Füürwehr Westerholt mit tostännig.

Verkehr 

In de Neegd von Bult löppt de Landsstraat 131 langs, de in’n Noordwesten över Hetzweeg, Abbendörp un Elsdörp na Zeven geiht un in’n Süüdoosten na Scheeßl an de Bundsstraat 75. De B 75 geiht von Scheeßl in’n Noordoosten na Töst un Bookholt un in’n Süüdwesten na Rodenborg un Otterbarg. In de Neegd von Bult loopt tosätzlich de Kreisstraten K 219 (von Hetzweeg över Westerholt na Rodenborg) un K 216 (von Westerholt na Jeersdörp un Scheeßl) langs.

De nächste Autobahn is de Autobahn 1 (Afsnidd Hamborg–Bremen). De Opfohrt 48 Elsdörp liggt so negen Kilometer in’n Noordwesten von Bult an de L 131.

De nächste Bahnhoff is so bi söss Kilometer wied weg in’n Süüdoosten de Bahnhoff Scheeßl an de Bahnlien Hamborg–Bremen.

Scholen 

Fröher güngen de Kinner in Westerholt na de Volksschool. Nadem de dichtmaakt hett, gaht se vondaag na de Grundschool Scheeßl.

Footnoten 

Oort
Landkreis Rodenborg (Wümm)